Halfdan Wilhelmsen

Halfdan Wilhelmsen (født 11. mars 1864 i Tønsberg, død 18. november 1923 i Kristiania) var en norsk skipsreder og visekonsul.

Etter gjennomført handelsgymnas var han ansatt ved megler- og rederkontorer i England, Tyskland og Frankrike. Fra 1887 ble han medeier i sin fars firma, Wilh. Wilhelmsen. Han opparbeidet dette til Nordens største rederi og var blant pionérene i overgangen fra seilskip til dampskip.

Han var britisk og dansk visekonsul i Tønsberg. I 1909 var han med å stifte Norges Rederforbund. Halfdan Wilhelmsen var Norges delegert blant annet ved fredskonferansen i Paris 1919 og ved statslånsforhandlingene i USA.

Fra årsskiftet 1903/04 ble broren Wilhelm Wilhelmsen også medeier i firmaet, og de to brødrene ledet firmaet i mange år sammen. Halfdan, kalt «konsulen», ledet den forretningsmessige og strategiske siden av firmaet, mens broren, kalt «kapteinen», fokuserte på den maritime og operative siden.

Halfdan Wilhelmsen ble i 1915 utnevnt til ridder av 1. klasse av St. Olavs Orden. Han er også ridder av den danske Dannebrogordenen og den franske Æreslegionen. Halfdan Wilhelmsens allé i Tønsberg er oppkalt etter ham.

Han var sønn av skipsreder Morten Wilhelm Wilhelmsen (Wilh. Wilhelmsen) og hustru Catharina Fredrikke Lorentzen. Han ble i 1891 gift med Ragnhild Oppen fra Larvik. Sammen fikk de datteren Else, som fra 1958 til 1985 var overhoffmesterinne ved det kongelige norske hoff.

Halfdan Wilhelmsen døde etter et kort sykeleie i 1923. Broren Wilhelm overtok da som firmaets øverste leder.

Referanser

 Kilder 
 Den Kongelige norske Sankt Olavs orden 1847-1947, utgitt av ordenskanselliet ved O. Delphin Amundsen, Grøndahl & Søns Forlag, Oslo, 1947

 Litteratur 

 Sven A. Solberg: Halfdan Wilhelmsen. Mannen og striden etter ham, Andresen & Butenschøn, Oslo, 2001. ISBN 82-7694-097-8
 The history of Wilh. Wilhelmsen

Kategori:Norske skipsredere
Kategori:Riddere av 1. klasse av St. Olavs Orden
Kategori:Personer fra Tønsberg kommune
Kategori:Riddere av Dannebrogordenen‎
Kategori:Artikler i sjøfart-prosjektet